**انیس الرحمٰن قاسمی**  ( ولادت: 1960) ایک ہندوستانی دیوبندی عالم دین، مربی، مدبر، منتظم، قاضی، مفکر، فقیہ، قاضی، مؤلف، مصنف، اور آل انڈیا ملی کونسل کے نائب صدر ہیں، یہ امارت شرعیہ بہار و اڑیسہ و جھارکھنڈ کے ناظم اور نائب امیر شریعت بھی رہ چکے ہیں۔

جائے ولادت
----------

مولانا صوبہ بہار کے ضلع مغربی چمپارن(بتیا) کے ایک گاؤں’’کٹہری‘‘(Katahari) کے رہنے والے ہیں، جو ساٹھی ریلوے اسٹیشن سے تقریباً دوکیلو میٹر کے فاصلہ پر واقع ہے، یہیں 6؍ جولائی 1960ء میں پیدا ہوئے اور یہیں اُن کی نشو ونما ہوئی۔

تعلیم و تربیت:
--------------

مولانا کی ابتدائی تعلیم گاؤں کے مکتب میں ہوئی، اس کے بعد مدرسہ ریاض العلوم ساٹھی میں داخل ہوئے اور متوسطات تک تعلیم حاصل کی،اس کے بعد تحصیل علم کے لیے ۱۹۷۳ء میں ایشیا کی مشہور دینی و تربیتی درس گا ہ ’’دار العلوم دیوبند ‘‘ تشریف لے گیے ،جہاں اُنھوں نے چھ سال تک ماہر فن اساتذہ سے اکتساب فیض کیا ،حکیم الاسلام قاری محمد طیبؒ، مولانا شریف الحسن، شیخ الحدیث مولانا نصیر احمد خاں، مولانا معراج الحق دیوبندی، مفتی محمود حسن گنگوہی مفتی ظفیر الدین مفتاحیؒ، مولانا محمد سالم قاسمی جیسے اکابر علما ومشائخ سے علمی تشنگی بجھائی ۔۱۹۷۸ء میں دورئہ حدیث کی تکمیل کی اور سنت فضیلت حاصل کی ۔ امتیازی نمبرات پانے کی وجہ سے شعبہ افتاء میں داخلہ کی سبیل پیدا ہوگئی؛چناںچہ ۱۹۷۹ء میں افتاء کیا، فراغت کے بعد ایک سال مزید رہ کر تحقیق وتصنیف کا کام کیا۔

امارت شرعیہ میں
---------------

اسی دوران ۱۹۸۱ء میں سید نظام الدین امیر شریعت سادسؒ، قاضی مجاہد الاسلام قاسمی کی جوہر شناس نگاہ اس دُرِّ نایاب پر پڑی اور جھانک کر تاڑ لیا کہ اس شخص سے مستقبل میں امت کا بڑا کام لیا جا سکتا ہے ؛ چنانچہ انہیں امارت شرعیہ کے ’’شعبہ دار القضاء‘‘ میں خدمت پر مامور کر لیا،پہلے وہ ’’معاون قاضی‘‘ کی حیثیت سے متعین ہوئے،پھر اپنی فرض شناسی اور قابلیت کی بہ دولت ترقی کی منزلیں طے کیں۔
چند سالوں کے بعد ’’نائب قاضی ‘‘کے منصب پر فائز کئے گئے اور عرصہ تک قاضی مجاہد الاسلام قاسمی کی نگرانی میں قضا کی خدمت انجام دی، انتظامی امور میں بھی اُس وقت کے ناظم ِ امارت شرعیہ مولانا سید نظام الدین کے دست راست بنے رہے اور اُن کی عدم موجودگی میں بسا اوقات قائم مقام ناظم کی ذمہ داری نبھاتے ؛ اس لیے جب ۱۹۹۹ء میں مولانا سید نظام الدین ’’امیر شریعت‘‘ منتخب ہوئے اور اُس کی وجہ سے نظامت کا عہدہ خالی ہوا تو حضرت امیر شریعتؒ نے اپنے رفقا کے مشورہ سے امارت شرعیہ کی نظامت آپ کے سپرد کی۔

نظامت
-----

مولانا کے عہد ِ نظامت میں سن1996ء سے2019ء تک بے شمار ملی و فلاحی کام انجام پائے ہیں۔ اُن کی کوششوں سے ذیلی دار القضاء کی مختلف شاخیں بہار، اڈیشہ وجھارکھنڈ میں قائم ہوئیں۔بہت سے ٹکنیکل ادارے کھلے، ٹکنیکل اور اسپتال قائم ہوئے اورعمارتیں تعمیر ہوئیں، مرکزی دفتر کی تیسری منزل اور جدید مہمان خانہ کی تعمیرہوئی۔ مختلف اضلاع میں دفاتر اور اسکول کے لیے اراضی کی خریداری ہوئی۔ کئی شعبہ جات بڑھے۔ اُن کی اِن خدمات کے باعث امارت شرعیہ کا وقار واعتبار بلند ہوا۔
یہ اپنی تنظیمی صلاحیتوں اور علمی استعداد کی بنا پر ملک کے مختلف اداروں اور تنظیموں کے سرگرم رکن بھی ہیں: ابوالکلام ریسرچ فاؤنڈیشن،پھلواری شریف،پٹنہ کے بانی وروحِ رواں، آل انڈیا مسلم پرسنل لابورڈ کے تاسیسی وعاملہ کے رکن، آل انڈیا ملی کونسل کے قومی نائب صدر ، اسلامک فقہ اکیڈمی انڈیا کے ٹرسٹی ممبر،اسلامک ڈولپمنٹ جدہ کے سابق رکن،بہار ریاستی حج کمیٹی،پٹنہ کے سابق چیرمین ہونے کے علاوہ بہت سے تعلیمی اداروں اور عصری درس گاہوں کے سرپرست اور ذمہ دار ہیں۔

بیعت
----

وہ تزکیۂ نفس کی برابر فکر کرتے ہیں، عبدالرحمن صاحبؒ امیر شریعت خامس سے بیعت ہیں،کئی بزرگوں نے انہیں اجازت وخلافت سے بھی نوازا ہے،

تصنیفات وتالیفات:
-----------------

چند یہ ہیں : مولانا کے گہر بار قلم سے اب تک چھوٹی بڑی بیسیوں کتابیں چھپ چکی ہیں ،جن میں :

(۱) طہارت کے احکام ومسائل

(۲) لباس کے احکام ومسائل

(۳)کھانے،پینے،سونے کے احکام ومسائل

(۴) خلع کا اسلامی طریقہ 

(۵)تعمیرات کے احکام ومسائل

(۶) مصنفین زندان

(۷)اسلامی حقوق 

(۸)مکارم اخلاق

(۹)مولانا سجاد : حیات وخدمات (مجموعہ مقالات ومضامین از اصحاب قلم)

(۱۰) حیات سجاد (مجموعہ مضامین ومقالات)

(۱۱) خطبات جمعہ (اردو )

(۱۲)فتاوی علماء ہند(فقہ حنفی پر اردو،عربی،انگریزی زبان میں فقہی انسائیکلوپیڈیا)

(۱۳)مقالات انیس (مرتبہ : نیر اسلام قاسمی )

(۱۴)تعلیم کی اہمیت 

(۱۵)اصلاح ِ معاشرہ اورسماج کی ذمہ داریاں

(۱۶)معاشرتی اصلاح

(۱۷)ہمارا خاندان کیساہو؟

(۱۸) الشیخ ابن تیمیہ وافکارہ (عربی)(غیر مطبوعہ)

(۱۹)اخلاقیات الحرب فی السیرۃ النبویۃ (عربی)(غیر مطبوعہ)

ترتیب فتاویٰ علماء ہند:
-----------------------

مجموعہ ’’فتاویٰ علماء ہند‘‘کی ترتیب میں امتیاز احمد قاسمی نائب قاضی شریعت امارت شرعیہ اور محمد رضاء اللہ قاسمی خصوصی طور پر حصہ لیتے ہیں اور اس پر نظر ثانی کا کام سعید الرحمن قاسمی مفتی امارت شرعیہ پھلواری شریف پٹنہ کرتے ہیں، جب کہ نظر نہائی محمد قاسم صاحب مظفر پوری قاضی شریعت امارت شرعیہ اور قاضی عبد الجلیل صاحب قاسمی قاضی شریعت دار القضاء امارت شرعیہ پھلواری شریف پٹنہ انجام دیتے ہیں اور اس کی تصحیح و تخریج مصادر کا کام جن علماء کرام کے ذمے ہے،ان میں سر فہرست محمد نافع عارفی، عبداللہ محی الدین قاسمی، ابونصر ہاشم ندوی، حسین احمد قاسمی،مولانا خالد سیف اللہ، قیصر ندوی، عبد الباسط سجادی، محمد جمال الدین قاسمی وغیرہم ہیں۔